Dmitri Medvedev anunță ce va urma după atacul din Moscova. "Îi vom ucide pe toți"
Fostul președinte Dmitri Medvedev a declarat luni că toți cei implicați în atacul terorist de la Moscova vor fi uciși. "Toți: cei care au plătit, cei care au fost de acord, cei care au ajutat. Omorâți-i pe toți", a transmis Medvedev.
Fostul președinte al Rusiei și actualul oficial înalt al securității, Dmitri Medvedev, a declarat luni că autorii din spatele atacului mortal la sala de concerte din Moscova "vor fi uciși", pe măsură ce apelurile oficialilor de a restabili pedeapsa cu moartea cresc, scrie The Moscow Times.
"Ar trebui să-i omorâm? Ar trebui. Și o vom face", a scris Medvedev pe aplicația de mesagerie Telegram a doua zi după ce patru suspecți au fost plasați în arest preventiv de către un tribunal din Moscova.
Cel puțin 137 de persoane au fost ucise și alte 182 au fost rănite după ce patru bărbați au deschis focul și au incendiat Crocus City Hall, un loc popular la nord-vest de centrul Moscovei, vineri seară.
Afiliatul Statului Islamic ISIS-K a revendicat atacul, cel mai mortal din Rusia din ultimele două decenii.
Medvedev, care a devenit unul dintre cei mai vitriolanți politicieni pro-război din Rusia în urma invaziei pe scară largă a Ucrainei, a susținut că "este mai important să-i ucidem pe toți cei implicați" în atacul din Moscova decât doar pe cei patru suspecți ținuți în arest.
"Omorâți-i pe toți". Medvedev se alătură celor care cer reintroducerea pedepsei cu moartea
"Toți: cei care au plătit, cei care au simpatizat, cei care au ajutat", a afirmat Medvedev, care este vicepreședintele Consiliului de Securitate al Rusiei. "Omorâți-i pe toți", a mai spus el.
Medvedev face parte din mulțimea din ce în ce mai mare de oficiali ruși de top care cer ridicarea unui moratoriu de trei decenii privind pedeapsa capitală.
Criticii au avertizat asupra consecințelor neprevăzute asupra acestei inițiative, având în vedere utilizarea pe scară largă de către Rusia a legilor anti-terorism și anti-extremism pentru înlăturarea unor personalități anti-război din diferite medii sociale.
În 2023, autoritățile au deschis un număr record de cazuri de terorism, în timp ce așa-numita "mișcare internațională LGBT" și rețeaua regretatului lider al opoziției Aleksei Navalnîi au fost desemnate drept extremiști.
Într-o postare în limba engleză pe X (fostul Twitter) de duminică, Medvedev a promis că va "răzbuna pe fiecare" victimă a atacului din Moscova.
Sursa: StirilePROTV
Dată publicare:
25-03-2024 16:17